అంచనాలను మించిన ఇన్ఫోసిస్‌
- 7 శాతానికి పైగా పెరిగిన లాభం
- రూ.17,273 కోట్లకు చేరిన రెవెన్యూ
- భవిష్యత్‌ అంచనాల్లో మరింత కోత
- గత ఏడాది 67,500 కోట్ల ఆదాయం
- 20 బిలియన్ల రెవెన్యూయే లక్ష్యం: సిక్కా
బెంగళూరు: దేశంలోనే రెండో అతిపెద్ద ఐటీ సేవల సంస్థ ఇన్ఫోసిస్‌ అంచనాలకు మించిన ఆర్థిక ఫలితాలను ప్రకటించింది. ప్రస్తుత ఆర్థిక సంవత్సరం అక్టోబర్‌ నుంచి డిసెంబర్‌తో ముగిసిన తృతీయ త్రైమాసికంలో సంస్థ 7.03 శాతం వృద్ధితో రూ.3,708 కోట్ల నికర లాభాలను సాదించింది. 2015 ఇదే త్రైమాసికంలో కంపెనీ రూ.3,465 కోట్ల లాభాలను నమోదు చేసుకుంది. 2016 సెప్టెంబర్‌తో ముగిసిన త్రైమాసికంలో సంస్థ లాభాలు రూ.3,606 కోట్లగా నిలిచింది. దీంతో పోల్చితే గత క్యూ3 లాభాల్లో 2.83 శాతం పెరుగుదల నమోదయ్యింది. క్రితం క్యూ3లో కంపెనీ రెవెన్యూ 8.6 శాతం పెరిగి రూ.17,273 కోట్లకు చేరింది. ఇంతక్రితం క్యూ3లో రూ.13,796 కోట్ల రెవెన్యూ ఆర్జించింది. సెప్టెంబర్‌ త్రైమాసికం రెవెన్యూ 17,310 కోట్లతో పోల్చితే 1.23 శాతం రాబడి తగ్గింది. డాలర్ల రూపంలో క్రితం డిసెంబర్‌తో ముగిసిన త్రైమాసికంలో కంపెనీ నికర లాభాలు 4.4 శాతం పెరిగి 547 మిలియన్‌ డాలర్లుగా, రెవెన్యూ 6 శాతం పెరిగి 2.5 బిలియన్‌ డాలర్లకు చేరాయి. 2016 సంవత్సరంలో ఆదాయం రికార్డ్‌ స్థాయిని తాకింది. 10 బిలియన్‌ డాలర్ల (సుమారు రూ. 67,500 కోట్లు)కు చేరింది. 2020 నాటికి 20 బిలియన్‌ డాలర్ల మైలురాయిని చేరాలని లక్ష్యంగా పెట్టుకున్నామని ఇన్ఫోసిస్‌ సీఈవో విశాల్‌ సిక్కా పేర్కొన్నారు. చెప్పారు. భవిష్యత్తులో మరింతగా ఎదుగనుందనే ఆశాభావాన్ని వ్యక్తం చేశారు.
అంచనాలు మరింత కిందకు..
2016-17లో కంపెనీ రెవెన్యూ అంచనాల వృద్ధిని 8.4-8.8 శాతంగా అంచనా వేసింది. ఇది వరకు 8.9 శాతంగా పేర్కొంది. 2017 మార్చి నాటికి డాలర్ల రూపంలో అయితే 7.2-7.6 శాతం మధ్య వృద్ధి చోటు చేసుకోవచ్చని విశ్లేషించింది. గత త్రైమాసికంలో కొత్తగా 77 మంది ఖాతాదారులను సంపాధించింది. ఇందులో కేవలం ఇద్దరు క్లయింట్ల నుంచే 75 మిలియన్ల పైగా రెవెన్యూ రానుందని అంచనా వేసింది.
ట్రంప్‌ విధానాలు వ్యాపారానుకూలంగానే ఉండొచ్చు..
అమెరికా అధ్యక్షుడిగా త్వరలో బాధ్యతలు చేపట్టనున్న డొనాల్డ్‌ ట్రంప్‌ విధానాలు ప్రస్తుత వ్యాపార వాతావరణానికి విఘాతం కలిగించేలా ఉండకపోవచ్చని ఇన్ఫోసిస్‌ సీఈవో విశాల్‌ సిక్కా అభిప్రాయపడ్డారు. ట్రంప్‌ విధానాలు వ్యాపారానుకూలంగానే స్నేహపూరితంగానే ఉండొచ్చని ఆయన ఆశాభావం వ్యక్తం చేశారు. కొత్త ప్రభుత్వం రక్షణాత్మక విధానంలో భాగంగా పలు స్వదేశీయత చర్యలు చేపట్టే అవకాశం ఉన్న నేపథ్యంలో ఇన్ఫోసిస్‌పై ఎలాంటి ప్రభావం పడనుందన్న ప్రశ్నకు సిక్కా పై విధంగా స్పందించారు. ఇప్పటి వరకైతే అమెరికా సంస్థల నుంచి ఎలాంటి వివక్ష కనిపించడం లేదని తెలిపారు. రానున్న రోజుల్లోనూ ఇదే వాతావరణం కొనసాగగలదని ఆయన విశ్వాసం వ్యక్తం చేశారు.
మీ స్నేహితులకు రికమెండ్ చెయ్యండి